google/wiki40b huggingface dataset:
Induktans

Induktans eller induktivitet er en egenskap med elektrisk ledere som innebærer at det dannes en indusert elektromotorisk spenning (EMS) i dem, og i andre nærliggende ledere, når de utsettes for en varierende elektrisk strøm. Når dette skjer i lederen selv kalles det induktans, eller selvinduksjon, og om det også skjer i en nærliggende leder kalles det gjensidig induktans eller gjensidig induksjon. Induktans har måleenheten henry og er et fenomen nært knyttet til elektromagnetisk induksjon.
I alle elektriske ledere vil det oppstå induktans, men styrken av induktansen kan betraktelig økes om en leder vikles opp som en spole, også kalt solenoide. I en spole ligger vindingene (omdreiningene) tett inn mot hverandre og er elektrisk isolert fra hverandre. Ofte lages spoler med koppertråd med et isolasjonsmateriale (lakk) rund. Desto flere vindinger i en spole desto mer øker induktansen. Om spolen lages rundt et jernstykke vil induktansen kunne økes ytterligere. Ofte kalles dette for en jernkjerne, men også andre metaller eller legeringer benyttes. Alle elektriske ledere har som nevnt induktans, og alle elektriske ledere som kommer i nærheten av en annen elektrisk leder vil påvirkes via gjensidig induktans. Denne påvirkningen kan forsterkes med spoler, og spesielt om to eller flere spoler har en felles jernkjerne blir den gjensidige påvirkningen meget  stor.
I kraftsystemer for vekselstrøm utnyttes denne gjensidige induktansen mellom spoler (også kalt viklinger) i transformatorer. Med vekselspenning og -strøm skjer det en kontinuerlig endring av strømstyrken, noe som også gir en kontinuerlig induksjon av spenning. Dermed kan en transformator overføre effekt fra en spole til en annen med jevn flyt av energi. Ved at viklingene har forskjellige vindingstall kan spenningene og strømmene endres. Dette er gunstig fordi en ønsker mye høyere spenning for en kraftlinje enn for elektriske apparater som skal tilknyttes for eksempel i en husholdning. Induktans utnyttes i svært mange elektriske og elektroniske apparater og systemer. Det er imidlertid også en ulempe i flere sammenhenger.
I vekselstrømkretser gir induktans det som kalles for reaktans, eller vekselstrømsmotstand. Denne motstanden kommer i tillegg til den ohmske motstanden (resistansen). Størrelsen av reaktansen er bestemt av frekvensen i kraftsystemet (ofte 50 eller 60 Hz) og induktansen. Reaktans fører på samme måte som ohmsk motstand til spenningsfall i en elektrisk krets, kjent som impedans.

Filter

I elektriske og elektroniske kretser er det ofte spenninger og strømmer med forskjellige frekvenser. En spole kan tilpasses for å slippe gjennom noen og stanse andre frekvenser: Et lavtpassfilter slipper gjennom lave frekvenser, men blokkerer for høye. Dette er tilfelle for en 
basshøytaler der det er ønskelig at bare de lave frekvensene skal slippe inn. En transformator som beskrevet over vil slippe gjennom sinusformede signaler, men stoppe likespenning.
Ford Model A (1903–04)

Ford Model A var den første bilen bygget av Ford Motor Company, produksjonen startet 1903. Den første kunden var en tannlege i Chicago, Illinois, Ernst Pfennig, som ble eier av en Model A den 23. juli 1903. I 1903 og 1904 ble det produsert tilsammen 1750 enheter i serien. Model A ble erstattet av Ford Model C i løpet av 1904.
Bilen kunne leveres med enten to eller fire seter. Firesetersvesjonen hadde tak som alternativ. Motoren, som var plassert midt i vognen, ytet 8 hestkrefter (6 kW). Bilen hadde tre gir (to forover og revers) og var det samme som senere ble anvendt i T-Forden. Den veide 562 kg og kunne oppnå en makshastighet på 72 km/t. Prisen på basismodellen var i USA 750 dollar. Den kunne leveres med tilleggsutsyr; baksete kostet 100 dollar, gummitak 30 dollar. Tak av skinn eller lær 50 dollar.
Grevling

Beskrivelse

Grevlingen er lett å kjenne igjen med sin karakteristiske svarte stripe over hodet og kraftige bygning. Grevlingen ligger i hi om vinteren. Vekten varierer gjennom året fra 9–16 kg for hanner og 7–14 kg for hunner. Både hunndyr og hanndyr kan bli ca 90 cm lange, inklusive en hale på 15 cm; hannen er litt lenger enn hunnen. Grevlinger med levealder på bortimot 15 år er kjent.

Utbredelse

Arten er utbredt over hele Europa, inkludert mesteparten av Fennoskandia (unntatt i nordområdene), Lilleasia, Kaukasus, Midtøsten (Iran, Irak og Israel), og deler av Vest-Asia (Afghanistan).
Arten finnes opprinnelig i:  Albania, Armenia, Aserbajdsjan, Belgia, Bosnia-Hercegovina, Bulgaria, Danmark, Egypt (Sinai), Estland, Finland, Frankrike, Georgia, Hellas, Iran, Irak, Irland, Israel, Italia, Jordan, Kirgisistan, Kroatia, Latvia, Libanon, Litauen, Luxembourg, Moldova, Montenegro, Nederland, Nord-Makedonia, Polen, Portugal, Romania, Russland, Serbia, Slovakia, Slovenia, Spania, Storbritannia, Sveits, Sverige, Syria, Tsjekkia, Tyskland, Tyrkia, Turkmenistan, Ukraina, Ungarn, Usbekistan og Østerrike.
Den norske bestanden er økende, og nordligste kjente hi er funnet i Meløy. På Sørlandet, hvor den er mest tallrik, går den også under betegnelsen svintoks og svinsokse. Elementet toks i dette ordet er det samme som Dachs på tysk og das på nederlandsk, og dette er altså det gamle fellesgermanske navnet på dette dyret.

Atferd

Grevlingen er opportunistisk og spiser det meste, men regnes som en spesialist på meitemark. Den er også effektiv mot det som har blitt hageeiernes verste skrekk – brunskogsnegl.
Grevling lever i familiegrupper, kalt klaner, som oftest teller mellom tre og ti dyr, men i noen tilfeller mer enn 30 dyr. Klanen holder til i et territorium som dyrene forsvarer mot andre artsfeller. Territoriet blir markert ved duftmarkeringer med sekret fra kjertler som munner ut ved endetarmsåpningen, samt med urin og ekskrementer. 
Boligen, som er en underjordisk hule, inneholder et eller flere redekamre, og har ett eller gjerne flere inngangshull. Oftest er hiet beliggende i skråninger i løv- og blandingsskog, helst med tett vegetasjon. Hiet kan også ligge i steinurer kombinert med løsmasser. I nærheten er det gjerne lysninger og eng eller dyrket mark, og det er her dyrene finner størstedelen av føden. Komplekse grevlinghuler kan være bebodd i hundrevis av år.
Grevlingen er hovedsakelig aktiv om natten. Tiden mellom 02.30 og 03.30 er ofte kalt grevlingens time, da det er i dette tidsrommet grevlingen er mest aktiv etter føde. I dyrenes mest aktive periode i sommerhalvåret er de aktive fra omkring solnedgang til omkring soloppgang. Om vinteren går grevlingen i hi i Norge, og uteaktiviteten er minimal.
Hunnen er kjønnsmoden i treårsalderen, mens hannen allerede er kjønnsmoden som ettårig. Fra tidspunktet hvor hunnens egg er blitt befruktet, går det mellom to og åtte måneder før eggene setter seg fast i livmoren for å utvikles. Dette kalles en embryonisk diapause. Når eggene har satt seg fast, går det ca. to måneder før ungene fødes. Ungene fødes normalt i januar–mars i kull på to–seks unger.
Stud.psychol.

Stud.psychol. er forkortelse for studiosus psychologiae en uoffisiell tittel som kan brukes av psykologstudenter ved de norske profesjonsutdanningene i psykologi i Norge. Ettersom tittelen ikke har noen offisiell stilling er den ikke beskyttet. Tittelen ble tatt i bruk etter 1948 etter modell av de tradisjonelle betegnelsene stud.theol, stud.jur. og stud.med. som er brukt fra gammelt av.

Profesjonsstudiet i psykologi

Denne utdanningen kalles også cand.psychol.-studiet og finnes kun ved Universitetet i Oslo, Universitetet i Bergen, Universitetet i Tromsø og Norges teknisk-naturvitenskapelige universitet (NTNU). Profesjonsstudiet er det eneste studiet som fører frem til graden cand.psychol. og gir utgangspunkt for autorisasjon som psykolog i Norge. Stud.psychol. er underlagt helsepersonelloven på bakgrunn av pasientkontakt/-behandling og håndtering av sensitiv informasjon i forbindelse med klinisk praksis.

Psykologistudenter

Studenter som studerer psykologi på årsenhet-, bachelor- eller masternivå bruker ikke tittelen stud.psychol., men omtales normalt bare som psykologistudenter, i motsetning til betegnelsen psykologstudenter. Doktorgradsstipendiater i psykologi kalles ikke stud.psychol. Disse jobber mot en doktorgrad i psykologi og har enten allerede fullført cand.psychol.-studiet, og er ferdig utdannede psykologer, eller har fullført en mastergrad.
Soli Deo Gloria (album)

Soli Deo Gloria er et musikkalbum med Apoptygma Berzerk, utgitt i 1993. Dette er bandets debutalbum.
Concerned for Working Children

Concerned for Working Children er en indisk organisasjon etablert i 1980 og basert i Bangalore. Den arbeider for å støtte barnearbeidere, men er motstander av lovforbud, som organisasjonen anser som en for enkel løsning på problemet. Organisasjonen fremmer i stedet tiltak som den anser er egnet til å bedre situasjonen for de arbeidende barn, deres familier og lokalsamfunnene de bor i, med sikte på å avskaffe barnearbeid gjennom dette.
Bahia de Bizkaia gasskraftverk

Bahia de Bizkaia gasskraftverk er et gasskraftverk i Baskerland i Spania. Det har en installert produksjonskapasitet på 800 MW, fordelt på 2 turbiner. Dette er et av landets mellomstore fossile kraftverk målt etter installert produksjonseffekt. Anlegget ble påbegynt omkring 1998 og stod ferdig i 2003. Operatør er Repsol. Brenselkilden er LNG.
De totale CO2-utslippene i 2008 var ca. 1 710 800 tonn, kvoten var samme år 615 700 tonn.
Land (Oppland)

Land er et historisk landskap i Oppland, beliggende omkring nordre del av Randsfjorden, rundt elvene Dokka og Etnas nedre løp. Administrativt er nå området delt inn i Nordre og Søndre Land kommuner, men geografisk regnes også søndre del av Etnedal og Sør-Aurdal med til Land. Sammen med Hadeland, Toten og Gjøvik utgjør Land regionen Vestoppland.
Land herred var et selvstendig formannskapsdistrikt fra 1837, men ble delt i Nordre og Søndre Land fra og med 1. januar 1848. Ved delingen var det 9 199 innbyggere i distriktet. Land var ett prestegjeld fram til 1. mai 1866, da også det ble delt i Nordre og Søndre Land prestegjeld.
Landskapet Land var basen for Harald Hårfagres krav på Norges trone, og hans far Halvdan Svarte omkom på sin siste ferd over Randsfjorden. 
Språklig tilhører dialektene i Land til flatbygdmålene på Østlandet, til forskjell fra Valdrismål i tilgrensende bygdelag.
Vegen

Vegen er en CD av Kim André Rysstad utgitt på Heilo / Grappa i 2011 med medvirkning av Anders Engen, Knut Reiersrud og Trym Bjønnes. Den regnes til folkemusikksjangeren.
Maximilian III Josef av Bayern

Biografi

Ha ble født i München og var den eldste sønnen til keiser Karl VII og konen hans, Marie Amilie av Østerrike. Besteforeldrene på morssiden var keiser Josef I og Wilhelmina Amalia av Braunschweig-Lüneburg.
Da faren døde i 1745 arvet han et land som var i ferd med å bli invadert av Østerrike under Den østerrikske arvefølgekrigen og måtte gi opp kravet på keisertronen og slutte fred med Maria Teresia av Østerrike under Füssen-traktaten, hvor han avtalte å støtte ektemannen hennes, storhertug Frans Stefan av Toscana i det kommende keisarvalet. 
Maximilian Josef var en progressiv og opplyst hersker som gjorde mye for å utvikle landet sitt. I 1747 ble porselenfabrikken i Nymphenburg grunnlagt. Den første akademiske institusjonen i München, Det bayerske vitenskapsakademiet, ble grunnlagt i 1759 av Maximillian III. Under den alvorlige dyrtiden i 1770 solgte Maximilian kronjuvelene for å betale for korn. Dette året ga han også ut ediktet mot den ekstravagante pompøsiteten som kirken viste, og dette endret den bayerske rococo-perioden. Han forbød også Oberammergau pasjonsskuespill. 
I desember 1777 døde Maximilian Josef av kopper uten arving. Som den siste av den yngre gren av huset Wittelsbach, som kom fra Ludvig IV av Det tysk-romerske riket, og som hadde styrt Bayern siden tidlig på 1300-tallet, førte dødsfallet hans til den korte bayerske arvefølgekrigen. Gemalinna til Maximilian, Maria Annen Sofia av Sachsen, forhandlet med Preussen for å sikre Bayern selvstendighet mot Østerrike. Til slutt ble Maximilian etterfulgt av en fjern slektning, kurfyrste Karl IV fra den eldre grenen av dynastiet. 
Maximilian III Josef er gravlagt i krypten i Theatinerkirche i München.
Samuel Crooks

Biografi

Samuel Crooks startet sin fotballkarriere i Tow Law Town før han gikk til Durham City i mai 1926. Året etter kjøpte Derby County Crooks for £300, og han debuterte for Derby den 10. september 1927 i en ligakamp mot Leicester City. I april 1930 debuterte han på det engelske landslaget da England slo Skottland 5-2, mens han scoret sitt første landslagsmål for England da de slo Irland 5-1 den 20. oktober 1930.  
Crooks spilte for Derby County ut 1946/47 sesongen, men fra februar 1946 var han også ansatt som talentspeider i klubben. I desember 1949 ble han ansatt som spillende manager i Retford Town før han i 1950 ble manager for Shrewsbury Town. Samuel Crooks var manager i Shrewsbury fram til sommeren 1954, deretter jobbet han noen år som spillende manager i Gresley Rovers.
I mai 1957 ble Burton Albion hans neste arbeidsgiver, men dette engasjementet varte bare til november 1957. I 1958 returnerte han til jobben som manager i Gresley Rovers før han i 1959 startet på sin siste managerjobb, denne gang for Heanor Town.
I årene 1960 til 1967 var Crooks engasjert som talentspeider for Derby County.
4. divisjon cricket for menn

4. divisjon cricket for menn er den femte-øverste divisjonen for menn innen lagsporten cricket i Norge.
Vinneren av serien rykker opp til 3. divisjon cricket for menn.
Brunla amt

Brunla amt var en administrativ enhet (amt) i Norge opprettet ved amtsforordningen av 1662, som omfattet tidligere Brunla len, bestående av deler av dagens Vestfold og Buskerud.
Brunla amt ble opprettet i 1662 som underamt under Akershus stiftamt. Den 29. september 1671 ble Brunla amt opphøyet til arvelig grevskap med navnet Laurvigen grevskap og tildelt kongens bror, grev Ulrik Frederik Gyldenløve.
Brunla amt omfattet også Numedal, som i 1680 ble overført til det nyopprettede Buskeruds amt.
Ray Charles

Bakgrunn

Ray Charles Robinson vokste opp sammen med en fattig alenemor. Han begynte å spille klaver som 3-åring, og begynte å bli blind som 5-årig på grunn av en sykdom. Han ble ikke behandlet for sykdommen og det resulterte i at han som 7-årig var helt blind. 
Ray Charles hadde en meget hard barndom, og det ble verre da han som 15-årig blev foreldreløs. Han gikk på skole for døve og blinde.

Musiker

Da han gikk ut av skolen begynte han å spille i en rekke forskjellige bands i Florida. Han forkortet navnet sitt da han startet i underholdningsindustrien for ikke å bli forvekslet med den berømte bokseren Sugar Ray Robinson. I 1948 flyttet han til Seattle hvor han dannet bandet McSon Trio som kom til å hete Maxine Trio senere.
I 1965 ble han stoffri etter å ha brukt heroin i tjue år. Ray Charles var gift to ganger og fikk i alt 12 barn med ni kvinner. 
Han var en stilskapende pioner innen soulmusikken som blandet rhythm and blues med jazz, country, rock, gospel- og popmusikk og dermed påvirket musikere i de fleste populærmusikalske sjangre. Blant hans største musikalske suksesser er slagere som «I've Got a Woman» (1955), «What'd I Say» (1959), «Georgia On My Mind» (1960), «I Can't Stop Loving You» (1962), «Hit the Road Jack» (1961), «Don't Set Me Free» (1963), «Unchain My Heart» (1964), «Crying Time» (1966) og «Let's Go Get Stoned» (1966).
I 2004 kom spillefilmen Ray som handler om livet hans. Ray Charles fikk aldri anledning til å oppleve den ferdige versjonen før han døde. I 1982 ble Charles valgt inn i Blues Hall of Fame, og i 1986 i Rock and Roll Hall of Fame. Han har også fått en stjerne på Hollywood Walk of Fame.
Ray Charles har også spilt i action-komedien The Blues Brothers (1980).
Deerhunter

Deerhunter er en amerikansk rockegruppe med opprinnelse fra Atlanta, Georgia. Bandet, bestående av Bradford Cox, Moses Archuleta, Josh Fauver og Lockett Pundt, ble grunnlagt i 2001 i USA.
Gruppen har beskrevet seg selv som "ambient punk," selv om de innlemmer et bredt spekter av sjangere, inkludert art rock, shoegaze, og post-punk, i tillegg finnes betydelige elementer av pop i musikken deres. Bandet har gått gjennom flere endringer i besetningen i løpet av årene.
Nathalie Hansen

Familie

Nathalie Hansen var datter av fanejunker Karl Anton Egeberg og Lina Julia Jensdatter. Hun ble 2. februar 1889 gift i Kristiania med musikkløytnant og komponist Adolf Hansen (1852-1911), som var kapellmester i Christiania Tivoli i perioden 1885-1892.

Liv og virke

Nathalie Hansen flyttet tildig i 1890-årene til Bergen, hvor hun ble en del av besetningen ved Den Nationale Scene. Der ble hun til sesongen 1903-04. Etter gestaltningen av Helene i Offenbachs Den skjønne Helene ble hun omtalt som usedvanlig vakker, stemmen ypperlig, klangfull og bøyelig, hele hennes apparisjon bedåret publikum.
Hansen vendte tilbake til fødebyen Kristiania i 1904, hvor hun gjesteopptrådte med Fahlstrøms teater. Samme år ble hun blant Norges tidlige grammofonartister, gjennom sin deltagelse på den første grammofoninnspillingen her til lands. Den foregikk på Grand Hotel i Kristiania i desember 1904, med fonografpioneren og revyskuespilleren Adolf Østbye i en sentral rolle. Her medvirket trekkspilleren Carl Mathisen, revyartistene Agnes Haglund og Oscar Lerdahl, skuespilleren Henrik Clausen, operasangerinnene Gabrielle Bidenkap, Nathalie Hansen og Clara Hultgren, operasangeren Halfdan Rode og den store sangeren Thorvald Lammers i tillegg til Guldberg-kvartetten. Her var det humoristiske småhistorier, revyviser, folkeviser, operetter og diverse annen klassisk sang.
Shinji Okazaki

Landslaget

Han ble tatt ut til Fotball-VM 2010 i Sør-Afrika.
Han ble tatt ut i Japans tropp til VM i fotball 2018 i Russland.
Bodø Radioskole

Bodø Radioskole var en skole som først og fremst utdannet telegrafister primært til den norske handelsflåten, men hadde også utdanning i elektrofag. De siste årene hadde skolen 6-7 klasser, derav to klasser – 1-årig og 2-årig kurs – i telegrafistutdanning.
Skolen som var den første radioskole i Nord-Norge ble i 1959 etablert i lokalene til Salten Yrkesskole i Amtmann Hegges vei i Bodø (hvor Bodø videregående skoles avdeling nå ligger), og var på dette tidspunktet underlagt Handels- og skipsfartsdepartementet. Det pedagogiske innholdet ble styrt av Telegrafstyret. Skolen ble ikke integrert i yrkesskolen siden den var underlagt Kirke- og undervisningsdepartementet. Den første perioden utdannet skolen ca. 50 elever i året.
Fra og med skoleåret 1963–64 og frem til 1984 lå skolen i forretningsbygget Norbygg i Sjøgata 3 og hadde lokalfellesskap med Bodø Maskinistskole. Fra 1. januar 1965 overtok Nordland fylkeskommune som eier av skolen, men Telegrafstyret hadde fremdeles det pedagogiske ansvaret.
Radioskolen ble i 1984 slått sammen med flere andre yrkesskoler som inngikk i den nye Bodin videregående skole på Mørkved. Rektor ved Bodø Radioskole i 20 år, Fritz Leif Jeppesen var med fra planleggingsfasen og ledet også oppbyggingen av avdelingene for elektronikk og nautikk som ble opprettet ved Bodin. Det siste kullet telegrafister i Bodø ble trolig utdannet skoleåret 1988–89), og den tidligere radioskolen ble fra skoleåret 1984-85 integrert som en del av Bodin vidr. skole med videregående kurs II kommunikasjonsteknikk.
Antarktispetrell

Utbredelse

Ved Svarthamaren i Dronning Maud Land, der Norsk polarinstitutt driver den ornitologiske feltstasjonen Tor, finnes verdens største bestand av antarktispetrell med nærmere 250 000 hekkende par. Ellers forekommer den hovedsakelig ved Rosshavet og Weddellhavet i Antarktis.

Utseende

Antarktispetrellen måler gjennomsnittlig 42 cm i lengde og er en stor, mørkbrun- og hvitfarget petrell med kompakt kropp og lange, smale vinger. Hode, rygg og stjertspissen er mørkbrun. Fremkanten og vingespissen på oversiden av vingen, og fremkanten på undersiden av vingen er mørkbrun, mens resten av vingen er hvit. Halepartiet innenfor den mørke stjertspissen er hvitt og bortsett fra det mørke hodet og fremre del av brystet er resten av undersiden hvit.

Hekking

Den hekker i kolonier og bygger sitt rede av innsamlet materiale direkte på klipper. Som andre arter i familien legger den ett egg per hekkesesong som den ruger i 40–48 døgn. Ungen blir flygedyktig etter 42–47 døgn.

Føde og atferd

Føden består hovedsakelig av fisk, krill og små blekkspruter. Antarktispetrellen fanger vanligvis sin føde svømmende på vannflaten, men den er også i stand til å dykke.
Rabarbrateateret

Rabarbrateateret er en uavhengig teatergruppe med tilhold i Trondheim. Gruppen ble offisielt etablert i 2011, men hadde hatt to forestillinger allerede året før. Gruppen oppsto etter initiativ fra Espen A. Børø og Øyvind Brandtzæg. Begge er fortsatt aktive i teaterets produksjoner (per 2019). Navnet Rabarbrateateret stammer fra «Rabarbra Pub og Kaffebar», det tidligere navnet på «Antikvariatet Musikkafé & Bokbar» på Bakklandet i Trondheim, der gruppen har oppført forestillinger både før og etter at den ble offisielt etablert.
Gruppens produksjoner spenner fra stykker der gruppen, eller medlemmer i gruppen, selv står bak tekst og musikk, til skuespill av William Shakespeare, gjendiktet til sparbumål av Hans Magnus Ystgaard. De første forestillingene ble oppført i Antikvariatet, men fra og med sommerforestillingen i 2012: En medtsåmmårnattsdrøm, har de hatt faste sommerforestillinger, og flere andre forestillinger, i en kommunal bakgård på Bakklandet. Bakgården har fått navnet «Rabarbraparken» etter teatergruppen, og i 2018 ble den frodige bakgården oppgradert i forbindelse med Trondheim kommunes byromsstrategi.
Flere av de medvirkende er profesjonelle, andre er amatører.
Rabarbrateaterets styre består av representanter for de ulike profesjonene som er involvert i produksjonene. Styreleder er Emily Luthenhun (2019– ). Hun overtok etter Annette Hoff, som hadde vært styreleder fra oppstart til 2019.
Teateret har ikke én teatersjef, men styres av medlemmene, som i samarbeid med styret foreslår og igangsetter produksjoner. Alle medlemmene har deltatt i én eller flere tidligere produksjoner.
Rabarbrateateret fikk prisen «Årets forestilling» for En medtsåmmårnattsdrøm under Adresseavisens leseravstemning Ut-Awards 2012.
Hangzhou Greentown F.C.

Hangzhou Greentown F.C. (1998–) er en kinesisk fotballklubb som stort sett har spilt i Kinesisk superliga der de i 2010 fikk en fjerdeplass.  Fra 2016 spiller de i Liga 1, den nest øverste.
Klubben holder til i Hangzhou i østlige Kina.  Firmaet Greentown China Holdings er hovedsponsor.
Laget spiller på Den gule drage stadion som kan ta over 50 000 tilskuere. Forøvrig, kamparena for Norges kvinnelandslag i fotball i de innledende runder av VM i fotball for kvinner 2007, og åstedet for påstått kampfiksing der Ghanas kvinnelandslag i fotball lot seg slå 7–2 av Norge.
Det var hit ivorianeren Davy Claude Angan reiste da han forlot Molde FK for 12 millioner kroner i 2013.